plaestanydigital.cat | Banyoles Televisió - L’espectacle “Troia, una veritable odissea!” de Cor de Teatre rep el Premi Josep Anselm Clavé de Cant Coral
L’espectacle “Troia, una veritable odissea!” de Cor de Teatre rep el Premi Josep Anselm Clavé de Cant Coral
L’últim espectacle de Cor de Teatre, “Troia, una veritable odissea” ha guanyat el Premi Josep Anselm Clavé de Cant Coral de Catalunya com a millor producció. El guardó reconeix la qualitat de la producció, que actualment està de gira per tot Catalunya.
Els premis Josep Anselm Clavé de Cant Coral estan lliurats per la Federació de Cors de Clavé i cada any reconeix persones, institucions i projectes del món coral, apostant pel descobrimemt dels millors treballs del panorama de la música coral a Catalunya.
Els premis es van lliurar aquest cap de setmana i el jurat, en el seu veredicte, reconeix “Troia, una veritable odissea” com “una producció de gran qualitat en totes les dimensions tècniques ja sigui la interpretació, l’escena, el vestuari, el guió, els arranjaments, o la direcció, entre d’altres, que, seguint la línia que ja havia proposat la formació banyolina amb èxit a Operetta i Allegro, ha portat el cant corala cappella a la temporada estable d’un dels grans equipaments culturals del nostre país, el Teatre Nacional de Catalunya”
Cor de Teatre va estrenar “Troia, una veritable odissea!” l’any passat a Banyoles i s’ha pogut veure al Festival Temporada Alta de Girona i al Teatre Nacional de Catalunya, on va fer temporada estable. Actualment la companyia banyolina està de gira per tot Catalunya i l’espectacle ja s’ha pogut veure a Lleida i a Roses. Properament es portarà als escenaris de Castelldefels, Vilafranca del Penedès, Olot, Tarragona o Figueres.